ΕΣΘΟΝΙΑ: ΕΤΑΙΡΙΚΗ ΣΧΕΣΗ ΠΡΟΣΧΩΡΗΣΗΣ (98/C 202/03)

1. ΕΙΣΑΓΩΓΗ

Στη γνώμη που υπέβαλε στο Συμβούλιο τον Ιούλιο 1997, σύμφωνα με τις διατάξεις του άρθρου Ξ της συνθήκης, η Επιτροπή πρότεινε να αρχίσουν οι διαπραγματεύσεις για την προσχώρηση με την Εσθονία. Αυτή η σύσταση απορρέει από την ανάλυση που περιλαμβάνεται στη γνώμη, στην οποία η Επιτροπή θεωρεί ότι η Εσθονία i) παρουσιάζει σταθερούς θεσμούς, εγγυάται το κράτος δικαίου, τα δικαιώματα του ανθρώπου και την προστασία των μειονοτήτων, ii) μπορεί να θεωρηθεί ως λειτουργική οικονομία αγοράς που μπορεί να αντιμετωπίσει τις ανταγωνιστικές πιέσεις και τις δυνάμεις της αγοράς στο εσωτερικό της Ένωσης μεσοπρόθεσμα, και iii) θα είναι σε θέση μεσοπρόθεσμα να εφαρμόσει το κεκτημένο υπό τον όρο ότι θα συνεχίσει τις προσπάθειές της για την μεταφορά του και θα εντείνει τις εργασίες για την εφαρμογή του.

Η ευρωπαϊκή συμφωνία θα εξακολουθήσει να αποτελεί τη βάση για τις σχέσεις της Ευρωπαϊκής Ένωσης με την Εσθονία. Ωστόσο, η προενταξιακή στρατηγική θα ενισχυθεί, για να μπορεί να απευθύνεται η βοήθεια στις ειδικές ανάγκες κάθε αιτούντα, έτσι ώστε να παρέχεται στήριξη για να επιλύονται ειδικά προβλήματα που επισημαίνει η γνώμη. Όπως ανέφερε η Επιτροπή στο Πρόγραμμα Δράσης 2000, «Η ενισχυμένη προενταξιακή στρατηγική έχει δύο κύριους στόχους: πρώτον, να εντάξει τις διαφορετικές μορφές στήριξης που παρέχει η Ένωση μέσα σε ενιαίο πλαίσιο -τις εταιρικές σχέσεις για την προσχώρηση- και να συνεργαστεί με τους αιτούντες μέσα σ' αυτό το πλαίσιο, βάσει ενός συγκεκριμένου προγράμματος προετοιμασίας για τη συμμετοχή τους ως μέλη, πράγμα που προϋποθέτει ότι οι αιτούντες θα αναλάβουν τη δέσμευση να τηρήσουν ειδικές προτεραιότητες μέσα σ' ένα συγκεκριμένο χρονοδιάγραμμα 7 δεύτερον, να εξοικειωθούν οι αιτούντες με τις πολιτικές και τις διαδικασίες της Ένωσης μέσω της συμμετοχής τους στα κοινοτικά προγράμματα».

Στη συνεδρίασή του στο Λουξεμβούργο το Δεκέμβριο 1997, το Ευρωπαϊκό Συμβούλιο αποφάσισε ότι οι εταιρικές σχέσεις για την προσχώρηση θα αποτελέσουν το βασικό χαρακτηριστικό της ενισχύμένης προενταξιακής στρατηγικής, και θα συγκεντρώσουν όλες τις μορφές βοήθειας που παρέχεται στις αιτούσες χώρες μέσα σ' ένα ενιαίο πλαίσιο. Αυτή η εταιρική σχέση για την προσχώρηση αποφασίστηκε από την Επιτροπή, μετά από διαβουλεύσεις με την Εσθονία και με βάση τις αρχές, τις προτεραιότητες, τους ενδιάμεσους στόχους και τους όρους που αποφάσισε το Συμβούλιο.

2. ΣΤΟΧΟΙ

Στόχος της εταιρικής σχέσης για την προσχώρηση είναι να καταγραφούν σε ένα ενιαίο πλαίσιο εκείνοι οι τομείς προτεραιότητας, προς περαιτέρω ενέργειες, που έχουν επισημανθεί στη γνώμη της Επιτροπής επί της αιτήσεως της Εσθονίας για την προσχώρησή της στην Ευρωπαϊκή Ένωση, τα διαθέσιμα οικονομικά μέσα που θα βοηθήσουν την Εσθονία να εφαρμόσει τις προτεραιότητες αυτές και οι όροι που θα ισχύουν στην παροχή της βοήθειας αυτής. Αυτή η εταιρική σχέση για την προσχώρηση αποτελεί το πλαίσιο για σειρά μέσων άσκησης πολιτικής, τα οποία θα χρησιμοποιηθούν για να βοηθηθούν οι υποψήφιες χώρες στις προπαρασκευαστικές τους ενέργειες για τη συμμετοχή τους ως μέλη. Στα μέσα αυτά περιλαμβάνεται, μεταξύ άλλων, το εθνικό πρόγραμμα για τη θέσπιση του κεκτημένου που θα καταρτίσει η Εσθονία, η κοινή αξιολόγηση των προτεραιοτήτων οικονομικής πολιτικής, το σύμφωνο κατά του οργανωμένου εγκλήματος, και οι οδικοί χάρτες της εσωτερικής αγοράς. Καθένα από αυτά τα μέσα έχει διαφορετικό χαρακτήρα και θα προετοιμαστεί και εφαρμοστεί σύμφωνα με ειδικές διαδικασίες. Αυτά τα μέσα δεν θα αποτελέσουν αναπόσπαστο τμήμα αυτής της εταιρικής σχέσης, αλλά οι προτεραιότητες που θα περιλαμβάνουν, θα συμβιβάζονται με αυτήν.

3. ΑΡΧΕΣ

Οι κυριότεροι τομείς προτεραιοτήτων που έχουν επισημανθεί για κάθε υποψήφια χώρα αφορούν της ικανότητά της να ανταποκριθεί στα κριτήρια της Κοπεγχάγης, τα οποία αναφέρουν ότι η συμμετοχή τους ως μέλη προϋποθέτει τα εξής:

- ότι η υποψήφια χώρα έχει επιτύχει τη σταθερότητα των θεσμών της που εγγυώνται τη δημοκρατία, το κράτος δικαίου, τα δικαιώματα του ανθρώπου και το σεβασμό και την προστασία των μειονοτήτων,

- την ύπαρξη μιας λειτουργικής οικονομίας αγοράς, καθώς και την ικανότητα αντιμετώπισης των ανταγωνιστικών πιέσεων και των δυνάμεων της αγοράς στο εσωτερικό της Ένωσης,

- την ικανότητα ανάληψης των υποχρεώσεων που απορρέουν από τη συμμετοχή τους ως μέλη, που προϋποθέτει και την προσχώρηση στους στόχους της πολιτικής, οικονομικής και νομισματικής ένωσης.

Στη συνεδρίασή του στη Μαδρίτη, το Ευρωπαϊκό Συμβούλιο τόνισε την ανάγκη να προσαρμόσουν οι υποψήφιες χώρες τις διοικητικές δομές τους, ώστε να εξασφαλίσουν την αρμονική λειτουργία των κοινοτικών πολιτικών μετά την προσχώρησή τους και, στο Λουξεμβούργο, υπογράμμισε ότι είναι αναγκαία η ένταξη του κεκτημένου στην εθνική νομοθεσία, χωρίς ωστόσο να είναι αυτό αρκετό από μόνο του 7 είναι αναγκαίο να εξασφαλιστεί η πραγματική εφαρμογή του.

4. ΠΡΟΤΕΡΑΙΟΤΗΤΕΣ ΚΑΙ ΕΝΔΙΑΜΕΣΟΙ ΣΤΟΧΟΙ

Οι γνώμες της Επιτροπής και η εξέτασή τους από το Συμβούλιο, τόνισαν ότι είναι ακόμη αναγκαίο να καταβάλουν οι υποψήφιες χώρες μεγάλες προσπάθειες σε ορισμένους τομείς για να προετοιμαστούν για την προσχώρηση, και έκριναν ότι καμία από αυτές τις χώρες δεν πληροί πλήρως όλα τα κριτήρια της Κοπεγχάγης προς το παρόν. Αυτή η κατάσταση θα απαιτήσει τον καθορισμό ενδιάμεσων σταδίων γι' αυτές τις προτεραιότητες, και κάθε στάδιο πρέπει να συνοδεύεται από συγκεκριμένους στόχους που θα οριστούν σε συνεργασία με τις εν λόγω χώρες, από την υλοποίηση των οποίων θα εξαρτηθούν το ύψος της βοήθειας που θα χορηγηθεί, και η πρόοδος των διαπραγματεύσεων που λαμβάνουν χώρα με ορισμένες από αυτές τις χώρες, καθώς και το άνοιγμα νέων διαπραγματεύσεων με άλλες. Οι προτεραιότητες και οι ενδιάμεσοι στόχοι χωρίστηκαν σε δύο ομάδες - βραχυπρόθεσμοι και μέσοπρόθεσμοι. Εκείνοι που περιλαμβάνονται στους βραχυπρόθεσμους επελέγησαν με βάση την προοπτική να μπορέσει η Εσθονία να τους υλοποιήσει ή να σημειώσει σημαντική πρόοδο προς την επίτευξή τους μέχρι τα τέλη του 1998. Για τους βραχυπρόθεσμους στόχους, και λαμβανομένου υπόψη του διοικητικού δυναμικού που απαιτείται για την υλοποίησή τους, ο αριθμός των προτεραιοτήτων που επελέγησαν, είναι περιορισμένος. Οι προτεραιότητες που απαριθμούνται στην ομάδα των βραχυπρόθεσμων στόχων, θα χρειαστούν πάνω από ένα έτος για να ολοκληρωθούν, παρ' όλο που οι εργασίες μπορούν και πρέπει να αρχίσουν γι' αυτές μέσα στο 1998.

Η Εσθονία καλείται να καταρτίσει ένα εθνικό πρόγραμμα για τη θέσπιση του κεκτημένου (ΕΠΘΚ) μέχρι το τέλος Μαρτίου, στο οποίο θα καθορίζεται ένα χρονοδιάγραμμα για την υλοποίηση αυτών των προτεραιοτήτων και των ενδιάμεσων στόχων και, όπου κρίνεται σκόπιμο και εφικτό, θα διευκρινίζονται οι αναγκαίοι ανθρώπινοι και χρηματοδοτικοί πόροι.

Η εταιρική σχέση για την προσχώρηση ορίζει ότι η Εσθονία πρέπει να αντιμετωπίσει όλα τα θέματα που επισημαίνει η γνώμη. Το παράρτημα περιλαμβάνει ένα συνοπτικό κατάλογο αυτών των θεμάτων. Δεν επαρκεί να ενσωματωθέι το κεκτημένο στη νομοθεσία 7 είναι απαραίτητο να εξασφαλιστεί ότι πράγματι εφαρμόζεται με τα ίδια κριτήρια που ισχύουν στο εσωτερικό της Ένωσης. Σε όλους τους τομείς που απαριθμούνται κατωτέρω, είναι αναγκαίο να εφαρμοστεί αξιόπιστα και αποτελεσματικά το κεκτημένο.

Με βάση την ανάλυση της γνώμης της Επιτροπής και την εξέτασης αυτής της γνώμης από το Συμβούλιο, προσδιορίστηκαν για την Εσθονία οι ακόλουθες βραχυπρόθεσμες και μεσοπρόθεσμες προτεραιότητες και οι ενδιάμεσοι στόχοι.

4.1. Βραχυπρόθεσμη προοπτική (1998)

- Πολιτικά κριτήρια: να ληφθούν μέτρα για τη διευκόλυνση των διαδικασιών πολιτογράφησης και τη βελτίωση της κοινωνικής ένταξης των αλλοδαπών, συμπεριλαμβανομένων των παιδιών χωρίς ιθαγένεια. Ενίσχυση της εκμάθησης της γλώσσας της Εσθονίας για τους μη ομιλούντες τη γλώσσα αυτή.

- Οικονομική μεταρρύθμιση: καθιέρωση μεσοπρόθεσμων προτεραιοτήτων οικονομικής πολιτικής και κοινή αξιολόγηση εντός του πλαισίου της ευρωπαϊκής συμφωνίας, ιδίως με σκοπό τη διατήρηση του υψηλού ρυθμού οικονομικής μεγέθυνσης των τελευταίων ετών, με παράλληλη μείωση του πληθωρισμού και αύξηση του επιπέδου της εθνικής αποταμίευσης 7 επιτάχυνση της μεταρρύθμισης στον έγγειο τομέα με σκοπό την αύξηση της ιδιωτικής ιδιοκτησίας και θέσπιση βασικής νομοθεσίας σχετικά με τη μεταρρύθμιση του συνταξιοδοτικού συστήματος.

- Ενίσχυση του θεσμικού και διοικητικού δυναμικού: ιδίως όσον αφορά τους κανονιστικούς φορείς και τις εποπτεύουσες αρχές, και χάραξη λεπτομερούς στρατηγικής εθνικής κατάρτισης για τους δημόσιους υπαλλήλους, κατάρτιση στρατηγικής και χρονοδιαγράμματος για την παγιοποίηση του θεσμού των εποπτευουσών αρχών στον χρηματοπιστωτικό τομέα, ενίσχυση του εσωτερικού δημοσιονομικού ελέγχου, ενίσχυση των φυτοϋγειονομικών και κτηνιατρικών διοικήσεων, ιδίως όσον αφορά τις εγκαταστάσεις στα εξωτερικά σύνορα, θεσμική ενίσχυση στον τομέα του περιβάλλοντος, έναρξη δημιουργίας της απαραίτητης δομής για την περιφερειακή και διαρθρωτική πολιτική.

- Εσωτερική αγορά: περαιτέρω ευθυγράμμιση, συμπεριλαμβανομένου του τομέα των δημοσίων προμηθειών, της πνευματικής και βιομηχανικής ιδιοκτησίας, των χρηματοπιστωτικών υπηρεσιών, της φορολογίας, της τεχνικής νομοθεσίας και του ανταγωνισμού (ιδίως διαφάνεια των κρατικών ενισχύσεων). Θέσπιση ενός νέου νόμου για τον ανταγωνισμό, που θα καλύπτει τόσο την προστασία του ανταγωνισμού όσο και τις κρατικές ενισχύσεις, ενίσχυση της αρχής που είναι υπεύθυνη για την παρακολούθηση των κρατικών ενισχύσεων και κατάρτιση ενός πρώτου καταλόγου των ενισχύσεων.

- Δικαιοσύνη και εσωτερικές υποθέσεις: ιδίως περαιτέρω προσπάθειες για την εφαρμογή μέτρων για την καταπολέμηση της δωροδοκίας και του οργανωμένου εγκλήματος και συνέχιση της μεταρρύθμισης στο δικαστικό τομέα.

- Περιβάλλον: συνέχιση της μεταφοράς της νομοθεσίας-πλαισίου, θέσπιση λεπτομερών προγραμμάτων προσέγγισης και στρατηγικών εφαρμογής σχετικών με τις διάφορες νομοθετικές πράξεις. Προγραμματισμός και έναρξη εφαρμογής αυτών των προγραμμάτων και στρατηγικών.

4.2. Μεσοπρόθεσμη προοπτική

- Πολιτικά κριτήρια: συνέχιση της κοινωνικής ένταξης των αλλοδαπών με την ενίσχυση της εκμάθησης της γλώσσας της Εσθονίας στους ομιλούντες τη ρωσική στην πρωτοβάθμια και δευτεροβάθμια εκπαίδευση καθώς και των προγραμμάτων γλωσσικών μαθημάτων για ενήλικες, και με περαιτέρω μέτρα για την επιτάχυνση της διαδικασίας πολιτογράφησης.

- Οικονομική πολιτική: τακτική επανεξέταση της κοινής αξιολόγησης των προτεραιοτήτων οικονομικής πολιτικής στο πλαίσιο της ευρωπαϊκής συμφωνίας, με έμφαση στην ανάγκη τήρησης των κριτηρίων προσχώρησης στην Ένωση που καθορίστηκαν στην Κοπεγχάγη, και του κεκτημένου στον τομέα της οικονομικής και νομισματικής πολιτικής (συντονισμός των οικονομικών πολιτικών, παρουσίαση προγραμμάτων σύγκλισης, περιορισμός των ελλειμμάτων) 7 παρόλο που η Εσθονία δεν αναμένεται να υιοθετήσει το ευρώ αμέσως μετά την προσχώρηση, πρέπει να εφαρμόσει πολιτικές που αποσκοπούν στην επίτευξη πραγματικής σύγκλισης σύμφωνα με τους στόχους οικονομικής και κοινωνικής συνοχής της Ένωσης, και μιας ονομαστικής σύγκλισης που συμβιβάζεται με τον απώτερο στόχο που είναι η υιοθέτηση του ευρώ.

- Ενίσχυση του θεσμικού και διοικητικού δυναμικού: σε κεντρικό και τοπικό επίπεδο, εξασφάλιση αποτελεσματικής διοίκησης του δημοσίου τομέα 7 θα πρέπει να δοθεί ιδιαίτερη προσοχή στη διαδικασία του προϋπολογισμού, στον εσωτερικό δημοσιονομικό έλεγχο, στις στατιστικές, στον τελωνειακό τομέα, στο περιβάλλον και στη γεωργία 7 βελτίωση της λειτουργίας του δικαστικού συστήματος, κατάρτιση για τη δικαστική εξουσία στην κοινοτική νομοθεσία και για την εφαρμογή της 7 η περαιτέρω ανάπτυξη του κρατικού φορέα λογιστικού ελέγχου και των υπηρεσιών εσωτερικού δημοσιονομικού ελέγχου, δημιουργία αρμοδίων οργανισμών για την προστασία του ανταγωνισμού και έλεγχου των κρατικών ενισχύσεων, βελτιώσεις στον τομέα της λογιστικής, του λογιστικού ελέγχου και των στατιστικών και ενίσχυση της κανονιστικής αρχής στον πυρηνικό τομέα 7 ενίσχυση των θεσμών σε θέματα δικαιοσύνης και εσωτερικών υποθέσεων (που θα εξασφαλίσει επαρκή αριθμό προσωπικού με τα κατάλληλα επαγγελματικά προσόντα, ειδικότερα της αστυνομίας, των φυλάκων στα σύνορα, των υπουργείων και των δικαστηρίων), μεταρρύθμιση της τελωνειακής και φορολογικής διοίκησης για να εξασφαλιστεί η ταχεία εφαρμογή του κεκτημένου, και των αρμοδίων αρχών στον τομέα ελέγχου των τροφίμων.

- Εσωτερική αγορά: συμπεριλαμβάνεται η ευθυγράμμιση, ιδίως όσον αφορά τις δημόσιες προμήθειες, (κανόνες στον τραπεζικό τομέα και στον τομέα της ασφάλειας) χρηματοπιστωτικές υπηρεσίες, την πνευματική και βιομηχανική συνεργασία και τις κρατικές ενισχύσεις, την προστασία των δεδομένων, την ενίσχυση των κανονιστικών φορέων στον τομέα των τίτλων, του οπτικοακουστικού τομέα και της έμμεσης φορολογίας. Αναβάθμιση της δομής τυποποίησης και αξιολόγησης της πιστότητας, ευθυγράμμιση της τεχνικής νομοθεσίας για τα βιομηχανικά προϊόντα και δημιουργία ενός συστήματος επίβλεψης της αγοράς. Ολοκλήρωση της εναρμόνισης και αποτελεσματική εφαρμογή της νομοθεσίας στον τομέα του ανταγωνισμού και ενίσχυση των αρμοδίων για τον ανταγωνισμό αρχών, προώθηση της ανάπτυξης των επιχειρήσεων, συμπεριλαμβανομένων των μικρομεσαίων επιχειρήσεων, εναρμόνιση του κεκτημένου στους τομείς των τηλεπικοινωνιών, της προστασίας των καταναλωτών και της εσωτερικής αγοράς για την ενέργεια.

- Δικαιοσύνη και εσωτερικές υποθέσεις: κύρωση και εφαρμογή των απαραίτητων διεθνών νομικών κειμένων που σχετίζονται με το κεκτημένο, ενισχυμένη διαχείριση των συνόρων και ιδίως των ανατολικών, εφαρμογή μεταρρυθμίσεων στον τομέα των διαδικασιών για την παροχή πολιτικού ασύλου, ενίσχυση της καταπολέμησης του οργανωμένου εγκλήματος (ειδικότερα της νομιμοποίησης προσόδων από παράνομες δραστηριότητες, των ναρκωτικών και της εμπορίας λευκής σαρκός), και να εναρμονιστεί η πολιτική θεωρήσεων με την αντίστοιχη πολιτική της ΕΕ και να ολοκληρωθεί η εναρμόνιση των διεθνών συμβάσεων, ιδίως βάσει του κεκτημένου του Σένγκεν.

- Γεωργία: ιδίως διαδικασία επιστροφής των γαιών και δημιουργία ενός κτηματολογίου και μιας λειτουργικής κτηματικής αγοράς, εναρμόνιση με το γεωργικό κεκτημένο (ιδίως στον κτηνιατρικό και φυτοϋγειονομικό τομέα, και ειδικότερα έλεγχοι στα εξωτερικά σύνορα), περιβαλλοντικές πτυχές της γεωργίας και βιοποικιλότητα. Ανάπτυξη του δυναμικού εφαρμογής της κοινής γεωργικής πολιτικής, ιδίως σε ό,τι αφορά τους βασικούς μηχανισμούς διαχείρισης και των αναγκαίων διοικητικών δομών για τον έλεγχο των γεωργικών αγορών και εφαρμογή διαρθρωτικών μέτρων και μέτρων αγροτικής ανάπτυξης, καθορισμός και εφαρμογή κτηνιατρικών και φυτοϋγειονομικών προδιαγραφών, αναβάθμιση ορισμένων κέντρων μεταποίησης τροφίμων και ορισμένων εγκαταστάσεων δοκιμών και διάγνωσης, αναδιάρθρωση του γεωργικού βιομηχανικού τομέα.

- Αλιεία: ανάπτυξη της ικανότητας εφαρμογής και ενίσχυσης της κοινής αλιευτικής πολιτικής.

- Μεταφορές: καταβολή περαιτέρω προσπαθειών για την ευθυγράμμιση του κεκτημένου ειδικότερα στον τομέα των οδικών (πρόσβαση στην αγορά, κανόνες ασφαλείας) και σιδηροδρομικών μεταφορών και για την εξασφάλιση των αναγκαίων επενδύσεων στον τομέα των μεταφορών, ειδικότερα για την επέκταση των διευρωπαϊκών δικτύων.

- Απασχόληση και κοινωνικές υποθέσεις: ανάπτυξη των κατάλληλων υποδομών στην αγορά εργασίας και επανεξέταση από κοινού των πολιτικών απασχόλησης ως προεργασία για τη συμμετοχή στο συντονισμό στο πλαίσιο της Ευρωπαϊκής Ένωσης 7 εναρμόνιση της νομοθεσίας σχετικά με την εργασία, την υγεία και την ασφάλεια στον τόπο εργασίας και εγκαθίδρυση υποστηρικτών δομών, ιδίως ταχεία έκδοση της οδηγίας-πλαισίου για την υγεία και την ασφάλεια στον τόπο εργασίας 7 εφαρμογή της αρχής της ισότητας ευκαιριών μεταξύ ανδρών και γυναικών 7 συνέχιση της καθιέρωσης ενός ενεργού και αυτόνομου κοινωνικού διαλόγου 7 περαιτέρω ανάπτυξη της κοινωνικής προστασίας, θέσπιση μέτρων για την εναρμόνιση των κριτηρίων σε θέματα δημόσιας υγείας με τους κανόνες της Ευρωπαϊκής Ένωσης.

- Περιβάλλον: ιδίως, ανάπτυξη της υποδομής και του δυναμικού παρακολούθησης και εφαρμογής, συνεχής προγραμματισμός και εφαρμογή των προγραμμάτων προσέγγισης των διαφόρων νομοθετικών πράξεων. Πρέπει να δοθεί ιδιαίτερη έμφαση στον τομέα του ύδατος, των λυμάτων, και της ρύπανσης του ατμοσφαιρικού αέρα, συμπεριλαμβανομένων των ραδιενεργών αποβλήτων. Η ανάγκη προστασίας του περιβάλλοντος και αειφόρου ανάπτυξης θα πρέπει να ενσωματωθεί στη χάραξη και την εφαρμογή εθνικών τομεακών πολιτικών.

- Περιφερειακή πολιτική και συνοχή: ολοκλήρωση της νομικής βάσης, ανάπτυξη διοικητικών δομών και δημοσιονομικών διαδικασιών, χρηματοπιστωτικά μέσα, μηχανισμοί παρακολούθησης και ελέγχου για τη συμμετοχή στα διαρθρωτικά προγράμματα της Ευρωπαϊκής Ένωσης, μετά την ένταξη.

5. ΒΑΣΙΚΑ ΜΕΣΑ ΤΗΣ ΚΟΙΝΟΤΙΚΗΣ ΤΕΧΝΙΚΗΣ ΚΑΙ ΧΡΗΜΑΤΟΔΟΤΙΚΗΣ ΒΟΗΘΕΙΑΣ

5.1. Προγραμματισμός των χρηματοδοτικών πόρων

Η χορήγηση του Phare για την περίοδο 1995-1997 ανερχόταν σε 90 εκατομμύρια Ecu. Με την επιφύλαξη της εγκρίσεως του προϋπολογισμού του Phare για την υπόλοιπη περίοδο, η Επιτροπή θα επικυρώσει τις χορηγήσεις για τα έτη 1998 και 1999. Οι χρηματοδοτικές προτάσεις θα υποβληθούν στην επιτροπή διαχείρισης του Phare όπως προβλέπεται στον κανονισμό (ΕΟΚ) αριθ. 3906/89 του Συμβουλίου. Θα χρειαστεί συστηματικά η από κοινού χρηματοδότηση με τις αιτούσες χώρες για όλα τα επενδυτικά σχέδια. Η Επιτροπή θα συνεργαστεί με την Εσθονία, την ΕΤΕ και του διεθνείς χρηματοπιστωτικούς οργανισμούς, ειδικότερα την EBRD και την Παγκόσμια Τράπεζα, με στόχο να διευκολύνει τη συγχρηματοδότηση σχεδίων που αφορούν τις προενταξιακές προτεραιότητες. Η χρηματοδοτική βοήθεια από το έτος 2000 και μετέπειτα θα περιλαμβάνει την παροχή βοήθειας για τη γεωργία και ένα διαρθρωτικό μέσο που θα δίνει προτεραιότητα σε μέτρα παρόμοια με το ταμείο συνοχής. Επιπλέον, η Εσθονία θα έχει πρόσβαση στη χρηματοδότηση από προγράμματα που εφαρμόζουν πολλές χώρες και που αφορούν άμεσα το κεκτημένο.

Το πρόγραμμα Phare είναι το βασικό χρηματοδοτικό μέσο της ενισχυμένης προενταξιακής στρατηγικής. Ο πρωταρχικός στόχος του Phare είναι να βοηθήσει τις χώρες της Κεντρικής και Ανατολικής Ευρώπης να προετοιμάσουν την προσχώρησή τους, επικεντρώνοντας τη βοήθεια που παρέχει στην υιοθέτηση του κοινοτικού κεκτημένου, και ειδικότερα στις προτεραιότητες που έχουν προσδιοριστεί στην εταιρική σχέση για την προσχώρηση και στο εθνικό πρόγραμμα για τη θέσπιση του κεκτημένου (ΕΠΘΚ). Κάθε χρόνο η Επιτροπή θα υπογράφει ένα χρηματοδοτικό μνημόνιο με την Εσθονία, στο οποίο η Εσθονία θα αναλαμβάνει τη δέσμευση να τηρεί ορισμένες από τις προτεραιότητες που προσδιορίζονται σ' αυτήν την εταιρική σχέση για την προσχώρηση και η Επιτροπή θα δεσμεύεται να συμβάλει οικονομικά στην υλοποίησή τους. Ο προγραμματισμός της κοινοτικής χρηματοδοτικής βοήθειας θα λαμβάνει υπόψη τις προτεραιότητες και το χρονοδιάγραμμα του ΕΠΘΚ.

Επιπλέον, η μεταγενέστερη χορήγηση της χρηματοδοτικής βοήθειας θα συνδέεται στένα με την τήρηση εκ μέρους της εσθονικής κυβέρνησης των υποχρεώσεων που ανέλαβε στο πλαίσιο του ΕΠΘΚ. Ορισμένες προενταξιακές δραστηριότητες μπορούν τώρα να ενισχθούν (π.χ. στήριξη για τη δημιουργία θεσμών) αλλά άλλες, όπως είναι η χρηματοδότηση σημαντικών επενδυτικών σχεδίων που προορίζονται να ανταποκριθούν στις απαιτήσεις του κεκτημένου σε τομείς όπως το περιβάλλον και η πυρηνική ασφάλεια, πρέπει να προγραμματιστούν για μία περίοδο 5-6 ετών.

Από το 1998, η βοήθεια του Phare θα διοχετεύεται μέσω των ακόλουθων τύπων δράσεων:

- Δημιουργία θεσμών (περίπου 30 %), που προϋποθέτει την ενίσχυση των δημοκρατικών θεσμών, του κράτους δικαίου, της δημόσιας διοίκησης και όλων των αρμοδίων φορέων δημοσίων υπηρεσιών, για να καθιερωθούν οι αναγκαίες θεσμικές και διοικητικές δομές και για να γίνει η κατάλληλη κατάρτιση του προσωπικού που θα αναλάβει την εφαρμογή του κεκτημένου. Η στήριξη της δημιουργίας θεσμών θα επιτευχθεί, μεταξύ άλλων, με δράσεις κατάρτισης, τεχνική βοήθεια και με τη συνεργασία των θεσμών και διοικήσεων στην Εσθονία με τους αντιστοιχους φορείς στα κράτη μέλη. Αρχικά αυτή η συνεργασία θα επικεντρώνεται σε τομείς προτεραιότητας όπως είναι τα οικονομικά, η γεωργία, το περιβάλλον, η δικαιοσύνη και οι εσωτερικές υποθέσεις.

- Στήριξη των επενδύσεων (περίπου 70 %), για να μπορέσουν να γίνουν οι αναγκαίες επενδύσεις για την προσαρμογή των υποδομών της Εσθονίας με το κοινοτικό κεκτημένο. Αυτή η στήριξη θα επικεντρώνεται στα ακόλουθα: i) διαρθρωτικές ενέργειες που θα καλύπτουν, ειδικότερα, την αναδιάρθρωση της γεωργίας, την περιφερειακή ανάπτυξη και τις επενδύσεις σε ανθρώπινο δυναμικό και πνευματικό κεφάλαιο, που μπορεί να περιλαμβάνει τις συνεισφορές του Phare για τη συμμετοχή στο πρόγραμμα-πλαίσιο ανάπτυξης της έρευνας και της τεχνολογίας, ii) συμμόρφωση με τους κοινοτικούς κανόνες, ειδικότερα σε ό,τι αφορά το περιβάλλον, τη γεωργία, τη βιομηχανία, την ασφάλεια και την υγεία στον χώρο εργασίας, τις μεταφορές και τις τηλεπικοινωνίες, iii) συγχρηματοδότηση υποδομών ευρείας κλίμακας (1), και iv) ανάπτυξη των μικρών και μεσαίων επιχειρήσεων (2).

5.2. Ρόλος των διεθνών χρηματοπιστωτικών οργανισμών

Η συνεργασία μεταξύ της Εσθονίας και των διεθνών χρηματοπιστωτικών οργανισμών (ΔΧΟ) θα λάβει νέα ώθηση και θα αποκτήσει νέο πυρήνα μέσω της εταιρικής σχέσης για την προσχώρηση. Οι πόροι που θα διατεθούν μέσω της εταιρικής σχέσης για την προσχώρηση θα αποτελέσουν το κεφάλαιο εκκίνησης και τον καταλύτη για τη χορήγηση μεγαλύτερων ποσών χρηματοδότησης για την ανάπτυξη από τους ΔΧΟ. Αυτή η διαδικασία θα αναπτυχθεί από την Επιτροπή σε συνεργασία με τις υποψήφιες χώρες, την ΕΤΕ και τους ΔΧΟ, ειδικότερα την EBRD και την Παγκόσμια Τράπεζα, με σκοπό να διευκολυνθεί η συγχρηματοδότηση σχεδίων που αφορούν τις προενταξιακές προτεραιότητες.

Στο πλαίσιο μιας νέας εντολής δανειοδότησης που καλύπτει την περίοδο 1997-1999, η ΕΤΕ μπορεί να διαθέσει 3 520 εκατομμύρια Ecu στην Κεντρική και Ανατολική Ευρώπη. Η νέα προενταξιακή διευκόλυνση που ενέκριναν οι διευθυντές της ΕΤΕ στις αρχές του 1998, αυξάνει αυτό το ποσό σε 7 δισεκατομμύρια Ecu. Τα δάνεια της ΕΤΕ θα χρησιμοποιηθούν σε όλους τους τομείς που καλύπτουν τα κριτήρια για χρηματοδότηση από την ΕΤΕ, ώστε να διευκολυνθεί η διαδικασία προσχώρησης.

6. ΟΡΟΙ

Η Εσθονία θα λάβει βοήθεια από την Κοινότητα μόνον υπό τον όρο ότι θα εκπληρώνει τις υποχρεώσεις που απορρέουν από την ευρωπαϊκή συμφωνία και ότι θα σημειώνει συνεχή πρόοδο σε ό,τι αφορά την πλήρωση των κριτηρίων της Κοπεγχάγης και την εφαρμογή της εταιρικής σχέσης για την προσχώρηση. Σε περίπτωση μη τήρησης των γενικών όρων, το Συμβούλιο μπορεί να αποφασίσει τη διακοπή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98 του Συμβουλίου.

7. ΕΦΑΡΜΟΓΗ ΤΗΣ ΠΡΟΕΝΤΑΞΙΑΚΗΣ ΒΟΗΘΕΙΑΣ

Η παροχή χρηματοδοτικής βοήθειας στην Εσθονία θα εξαρτηθεί από την ωριμότητα των σχεδίων του έχει προτείνει η εσθονική κυβέρνηση για να συμπεριληφθούν στο χρηματοδοτικό μνημόνιο. Στην περίπτωση που τα έργα θα ανατεθούν με διαγωνισμό, η Επιτροπή θα χρηματοδοτήσει μόνον τα σχέδια που είναι έτομα για διαγωνισμό στο στάδιο υπογραφής του χρηματοδοτικού μνημονίου. Επίσης, όλες οι προηγούμενες/τρέχουσες υποχρεώσεις στον ίδιο τομέα πρέπει να έχουν αναληφθεί πλήρως ή να βρίσκονται στο στάδιο εκτέλεσης. Για να εξασφαλιστεί η αποτελεσματική εφαρμογή, τα σχέδια που θα χρηματοδοτηθούν πρέπει, καταρχήν, να υπερβαίνουν το κατώτατο όριο των 2-3 εκατομμυρίων Ecu, ειδικότερα στην περίπτωση των έργων υποδομής. Αν αυτά τα κριτήρια οδηγούν σε μία κατάσταση στην οποία η Εσθονία δεν μπορεί να απορροφήσει την πλήρη ενδεικτική χορήγηση που της έχει διατεθεί, τότε η χορήγηση θα μειωθεί ανάλογα. Η διαφορά μεταξύ της ενδεικτικής και της τελικής χορήγησης θα μεταφερθεί στην οριζόντια διευκόλυνση για τις ΜΜΕ ή/και για τις υποδομές ευρείας κλίμακας. Δεν θα γίνει μεταγενέστερη αντιστάθμιση αυτού του ποσού.

Η κυβέρνηση της Εσθονίας καλείται να εγκαθιδρύσει μία εκτελεστική δομή που θα εξασφαλίζει τη συνοχή και τη συμπληρωματικότητα μεταξύ όλων των τύπων της χρηματοδοτικής βοήθειας της Ευρωπαϊκής Ένωσης και των εθνικών πόρων. Ένας εθνικός συντονιστής θα είναι αρμόδιος για την καθιέρωση στενού δεσμού μεταξύ της γενικής προενταξιακής διαδικασίας και του προγραμματισμού της κοινοτικής χρηματοδοτικής βοήθειας.

Η κυβέρνηση της Εσθονίας θα δημιουργήσει (κατά προτίμηση στο Υπουργείο Οικονομικών) κατά τη διάρκεια του 1998, ένα εθνικό ταμείο για την προώθηση των επενδύσεων και τη δημιουργία θεσμών, που θα λειτουργεί υπό την αρμοδιότητα ενός εθνικού διατάκτη. Το εθνικό ταμείο, που θα είναι ο κεντρικός φορέας μέσω του οποίου θα διοχετεύεται η βοήθεια του Phare και οι άλλες μορφές της κοινοτικής χρηματοδότησης, θα είναι αρμόδιο για τη διαχείριση αυτών των πόρων με αποκεντρωμένη εφαρμογή, ώστε να αυξηθεί η διαφάνεια και να μειωθεί ο διασκορπισμός των πόρων. Θα έχει τη γενική αρμοδιότητα για τη διαχείριση των πόρων, καθώς και την τήρηση των διατάξεων του χρηματοδοτικού μνημονίου, και θα είναι υπόλογο στην Επιτροπή για τη χρήση των πόρων. Θα εξασφαλίζει επίσης και θα επιβλέπει τη ροή των εθνικών και άλλων πόρων συγχρηματοδότησης, όπως καθορίζονται στο χρηματοδοτικό μνημόνιο. Οι λεπτομερείς λειτουργίες και αρμοδιότητες του εθνικού ταμείου θα καθοριστούν στα ατομικά χρηματοδοτικά μνημόνια.

Σε συνεργασία με την κυβέρνηση της Εσθονίας, η Επιτροπή θα επιδιώξει μία πολιτική περαιτέρω αποκέντρωσης της εφαρμογής της χρηματοδοτικής βοήθειας στην περίπτωση που πληρούνται ορισμένες προϋποθέσεις, και στο βαθμό που προβλέπεται από το δημοσιονομικό κανονισμό των Ευρωπαϊκών Κοινοτήτων, και ιδίως το άρθρο 105 παράγραφος 3. Αυτό θα γίνει με την πρόθεση να καθιερωθεί, εντός των ορίων και σταδιακά, μια σχέση μεταξύ της Εσθονίας και της Επιτροπής όπου θα καταμερίζεται η αρμοδιότητα στο πλαίσιο της σχέσης που ήδη υπάρχει με τα κράτη μέλη για την εφαρμογή των διαρθρωτικών ταμείων.

Σ' αυτό το πλαίσιο, η Επιτροπή θα διερευνήσει τη δυνατότητα εφαρμογής εθνικών διαδικασίων προμηθειών για τους διαγωνισμούς και την ανάθεση των συμβάσεων για σχέδια του Phare, αν το ζητήσει η κυβέρνηση της Εσθονίας, ειδικότερα στον τομέα των επενδύσεων. Η Επιτροπή θα αποφασίσει γι' αυτό το θέμα αφού εξετάσει, μεταξύ άλλων, την εσθονική εθνική νομοθεσία για τις προμήθειες, με σκοπό να διαπιστώσει αν υπάρχει συμμόρφωση και αν τηρούνται οι βασικές διατάξεις των κανόνων δημοσίων αγορών της ΕΚ και ο δημοσιονομικός κανονισμός της, και επίσης αν υπάρχει ισότιμη συμμετοχή στους διαγωνισμούς και στις διατάξεις του άρθρου 118. Οποιαδήποτε απόφαση για τη χρήση των εθνικών νόμων προμηθειών θα ληφθεί από την Επιτροπή για κάθε περίπτωση χωριστά και θα επιβεβαιώνεται στα ατομικά χρηματοδοτικά μνημόνια.

Η παρακολούθηση της εφαρμογής των προγραμμάτων θα διενεργείται από κοινού με την Επιτροπή μέσω διαδικασίων που θα καθοριστούν στα ατομικά χρηματοδοτικά μνημόνια. Για να εξασφαλιστεί η αποτελεσματική παρακολούθηση της εφαρμογής της βοήθειας στο πλαίσιο του προγράμματος Phare, κάθε πρόγραμμα του Phare θα περιλαμβάνει ποσοτικούς φυσικούς και οικονομικούς στόχους που θα προσδιοριστούν στο χρηματοδοτικό μνημόνιο. Για να εκτιμηθεί η αποτελεσματικότητά τους όλες οι πράξεις που χρηματοδοτούνται στο πλαίσιο του προγράμματος Phare θα αποτελέσουν αντικείμενο εκ των υστέρων αξιολόγησης ώστε να υπολογιστούν οι επιπτώσεις τους σε σχέση με τους στόχους τους.

8. ΠΑΡΑΚΟΛΟΥΘΗΣΗ

Η παρακολούθηση της εφαρμογής της εταιρικής σχέσης για την προσχώρηση θα εξασφαλίζεται στο πλαίσιο της ευρωπαϊκής συμφωνίας. Αυτή θα αρχίσει το 1998 πριν παρουσιάσει η Επιτροπή την πρώτη της τακτική έκθεση προς το Συμβούλιο, επανεξετάξοντας την πρόοδο που θα έχει σημειώσει η Εσθονία σ' αυτόν τον τομέα όπως και στην εφαρμογή της εταιρικής σχέσης για την προσχώρηση.

Οι αντίστοιχοι τομείς της εταιρικής σχέσης για την προσχώρηση θα συζητηθούν στην αρμόδια υποεπιτροπή. Η επιτροπή σύνδεσης θα συζητήσει σφαιρικά για τις εξελίξεις, την πρόοδο και τα προβλήματα που αντιμετωπίζονται κατά την τήρηση αυτών των προτεραιοτήτων και των ενδιάμεσων στόχων, καθώς και πιο ειδικά θέματα που θα της αναφέρουν οι υποεπιτροπές. Η επιτροπή σύνδεσης θα υποβάλει έκθεση στο συμβούλιο σύνδεσης σχετικά με την εφαρμογή της εταιρικής σχέσης για την προσχώρηση.

Η επιτροπή διαχείρισης του Phare θα εξασφαλίζει το ότι οι αποφάσεις χρηματοδότησης είναι σύμφωνες με τις εταιρικές σχέσεις για την προσχώρηση.

Η εταιρική σχέση για την προσχώρηση θα τροποποιείται, όταν κρίνεται αναγκαίο, σύμφωνα με το άρθρο 2 του κανονισμού (ΕΚ) αριθ. 622/98. Η Επιτροπή θα προτείνει την επανεξέταση της εταιρικής σχέσης πριν το τέλος του 1999 και εν συνεχεία σε τακτά διαστήματα. Αυτές οι επανεξετάσες θα λαμβάνουν υπόψη την ανάγκη να προσδιορίζονται περαιτέρω ενδιάμεσοι στόχοι με βάση την πρόοδο που θα έχει σημειώσει η Εσθονία κατά την υλοποίηση των στόχων που έχουν καθοριστεί σ' αυτήν την εταιρική σχέση.

(1) Όσον αφορά τα επενδυτικά σχέδια γενικά, η Εσθονία θα πρέπει να τηρήσει την αρχή της συμπληρωματικότητας, συνεισφέροντας κατά ένα ελάχιστο ποσό 25 % σε από κοινού χρηματοδοτούμενα σχέδια.

(2) Μία οριζόντια διευκόλυνση για τις μικρές και μεσαίες επιχειρήσεις θα είναι διαθέσιμη για να αντιμετωπιστούν τα ελλείμματα επενδυτικού κεφαλαίου του τίθεται στη διάθεση των μικρών και μεσαίων επιχειρήσεων.

ΠΑΡΑΡΤΗΜΑ

Η Εσθονία οφείλει να επιλύσει όλα τα προβλήματα που επισημαίνονται στη γνώμη της Επιτροπής για την αίτηση προσχώρησής της και ανακεφαλαιώνονται στο παρόν παράρτημα. Τα προβλήματα αυτά διατυπώνονται ως συστάσεις για την ανάληψη δράσης και παρατίθενται με τη σειρά με την οποία εμφανίζονται στη γνώμη της Επιτροπής, χωρίς να κατατάσσονται ανάλογα με τη σημασία ή τον επείγοντα χαρακτήρα τους. Οι τομείς προτεραιότητας για την ανάληψη δράσης εκ μέρους κάθε υποψήφιας χώρας καθορίζονται ως προτεραιότητες και ενδιάμεσοι στόχοι της ίδιας της εταιρικής σχέσης για την προσχώρηση.

1. Πολιτικά κριτήρια

Καταβάλλονται προσπάθειες για τη βελτίωση του δικαστικού συστήματος, για τη θέσπιση του θεσμού του διαμεσολαβητή, για τη βελτίωση των συνθηκών διαβίωσης στις φυλακές και για την εντατικότερη καταπολέμηση της διαφθοράς.

Ειδικά μέτρα πρέπει να ληφθούν για την επιτάχυνση της διαδικασίας πολιτογράφησης και για την καλύτερη ενσωμάτωση των ξένων υπηκόων στην κοινωνία της Εσθονίας. Πρέπει να ληφθούν μέτρα για τη διευκόλυνση της απόκτησης της ιθαγένειας από παιδιά άνευ ιθαγενείας. Πρέπει να διατεθούν περισσότεροι πόροι για τη διδασκαλία της εσθονικής γλώσσας στους κατοίκους της χώρας που δεν την μιλούν.

2. Οικονομικά κριτήρια

Η διαδικασία ελευθέρωσης ολοκληρώνεται, ιδίως με την κατάργηση των τελευταίων ελέγχων στις τιμές και με τη θέσπιση ή την ενίσχυση των αρχών που είναι αρμόδιες για την έκδοση ρυθμιστικών πράξεων, ώστε να διασφαλιστεί η δέουσα λειτουργία της αγοράς (ιδίως στους τομείς της ενέργειας, των τηλεπικοινωνιών και των μεταφορών). Η διαδικασία επιστροφής και ιδιωτικοποίησης των γαιών πρέπει να επιταχυνθεί. Ιδιαίτερη σημασία πρέπει να αποδοθεί στη διαφύλαξη της μακροοικονομικής σταθερότητας, κυρίως με την αύξηση της εξαγωγικής βάσης, τη συγκέντρωση εθνικής αποταμίευσης και την πτώση του πληθωρισμού, καθώς και στη διατήρηση της ανταγωνιστικότητας των τιμών των εξαγωγών.

Η χρηστή διαχείριση του γενικού κρατικού προϋπολογισμού (συμπεριλαμβανομένων των τοπικών προϋπολογισμών και των κεφαλαίων εκτός προϋπολογισμού) είναι επίσης κρίσιμο στοιχείο για την αύξηση των πόρων που διατίθενται για δημόσιες επενδύσεις, ιδίως σε τομείς όπως το περιβάλλον, η ενέργεια και οι μεταφορές.

Τόσο ο δημόσιος όσο και ο ιδιωτικός τομέας πρέπει να επιδείξουν ιδιαίτερη προσοχή και να διαθέσουν πόρους για την εκπαίδευση και την κατάρτιση του εργατικού δυναμικού, προκειμένου να ικανοποιήσουν τις όλο και πιο πολύπλοκες και διαφοροποιημένες ανάγκες της οικονομίας.

3. Ικανότητα ανάληψης των υποχρεώσεων που απορρέουν από την προσχώρηση

3.1. Εσωτερική αγορά χωρίς σύνορα

Οι τέσσερις ελευθερίες

Γενικό πλαίσιο - Πρέπει να καταβληθούν προσπάθειες για την επιτάχυνση της νομοθετικής μεταρρύθμισης στον τομέα των κρατικών προμηθειών, για παράδειγμα όσον αφορά τις υπηρεσίες του δημόσιου τομέα, το σύστημα προσφυγών και τα μέτρα του σταδίου ΙΙ που προβλέπει το Λευκό Βιβλίο. Στον τομέα της πνευματικής και βιομηχανικής ιδιοκτησίας, χρειάζονται ενίσχυση τόσο η νομοθεσία όσο και οι μηχανισμοί ελέγχου. Όσον αφορά το εταιρικό δίκαιο, πρέπει να διασφαλιστεί η πλήρης συμβατότητα με την 1η και τη 12η οδηγία. Η νομοθεσία όσον αφορά την τήρηση λογιστικών στοιχείων και το λογιστικό έλεγχο πρέπει να εναρμονιστεί πλήρως με τις κοινοτικές απαιτήσεις, ενώ πρέπει επίσης να καταβληθούν προσπάθειες προκειμένου να αντιμετωπιστεί η έλλειψη καταρτισμένων λογιστών και ελεγκτών. Χρειάζεται να επέλθουν βελτιώσεις στην προστασία των δεδομένων προσωπικού χαρακτήρα, ιδίως με τη σύσταση ανεξάρτητης αρχής εποπτείας.

Ελεύθερη κυκλοφορία εμπορευμάτων - Πρέπει να συνεχιστούν οι προσπάθειες για την επεξεργασία νομοθεσίας πλαισίου, η οποία θα παρέχει στην Εσθονία τη δυνατότητα να υιοθετήσει τις βασικές αρχές του κοινοτικού συστήματος, με ιδιαίτερη έμφαση στις διαδικασίες διαπίστωσης της συμμόρφωσης. Παράλληλα, χρειάζεται επειγόντως να επιταχυνθεί η υιοθέτηση των οδηγιών της «νέας προσέγγισης» και να ενισχυθούν οι υποδομές τυποποίησης και διαπίστωσης της συμμόρφωσης. Πρέπει να ολοκληρωθεί η εναρμόνιση της τεχνικής νομοθεσίας στους τομείς των φαρμακευτικών προϊόντων, των ειδών διατροφής και των χημικών προϊόντων, καθώς και να ενσωματωθεί στο εθνικό δίκαιο η νομοθεσία στον τομέα των οχημάτων με κινητήρα. Χρειάζεται να συγκροτηθεί μηχανισμός επιτήρησης της αγοράς ο οποίος θα τεθεί σε πλήρη λειτουργία, όταν η νομοθεσία στους επιμέρους τομείς θα έχει εναρμονιστεί πλήρως με τις κοινοτικές οδηγίες.

Ελεύθερη κυκλοφορία κεφαλαίων - Πρέπει να καταργηθούν οι περιορισμοί όσον αφορά την απόκτηση ακίνητης ιδιοκτησίας από πρόσωπα μη εγκατεστημένα στην Εσθονία.

Ελεύθερη κυκλοφορία υπηρεσιών - Η τραπεζική νομοθεσία χρειάζεται να υποστεί τροποποιήσεις, ώστε να πληροί τις κοινοτικές απαιτήσεις, συμπεριλαμβανομένης της θέσπισης διατάξεων σχετικών με συστήματα εγγύησης των τραπεζικών καταθέσεων και με την νομιμοποίηση παράνομων προσόδων. Στον τομέα των χρεογράφων πρέπει να ενταθούν οι νομοθετικές μεταρρυθμίσεις, ενώ επίσης χρειάζεται σημαντική ενίσχυση η υπηρεσία ελέγχου χρεογράφων. Ο ισχύων νόμος περί ασφαλειών πρέπει να αναθεωρηθεί, ώστε να αυξηθεί το ελάχιστο απαιτούμενο κεφάλαιο και να ολοκληρωθεί η ιδιωτικοποίηση, ενώ ακόμη πρέπει να ενισχυθεί το σύστημα εποπτείας των ασφαλειών.

Ελεύθερη κυκλοφορία προσώπων - Όσον αφορά την αμοιβαία αναγνώριση των επαγγελματικών προσόντων, πρέπει να καταβληθούν προσπάθειες για τη θέσπιση της απαραίτητης νομοθεσίας και τη λήψη μέτρων για την επιβολή της. Επίσης, πρέπει να καταβληθούν περαιτέρω προσπάθειες για τη θέσπιση της απαραίτητης νομοθεσίας και τη λήψη μέτρων για την επιβολή της στον τομέα του συντονισμού των συστημάτων κοινωνικής ασφάλισης.

Ανταγωνισμός

Απαιτείται να ληφθούν τα αναγκαία μέτρα για την αποτελεσματική εφαρμογή του νέου νόμου περί ανταγωνισμού, ο οποίος ρυθμίζει την πολιτική κατά των τραστ και τα θέματα κρατικών ενισχύσεων. Όσον αφορά τις κρατικές ενισχύσεις απαιτείται να καταβληθούν σημαντικές προσπάθειες ώστε να εξασφαλιστεί πλήρης διαφάνεια, κυρίως με την κατάρτιση και τη συνεχή ενημέρωση πλήρους καταλόγου κρατικών ενισχύσεων, κατά την κοινοτική πρακτική. Είναι απαραίτητο να επανεξεταστούν όλα τα υφιστάμενα μέτρα ενίσχυσης και να τροποποιηθούν ή να καταργηθούν εκείνα που δεν είναι συμβατά με την ευρωπαϊκή συμφωνία (για παράδειγμα μέτρα ενίσχυσης των εξαγωγών). Χρειάζεται να καθιερωθούν διαδικασίες εποπτείας των νέων ενισχύσεων σε συστηματική βάση. Ορισμένα αποκλειστικά δικαιώματα και κρατικά μονοπώλια που δεν είναι συμβατά με το κοινοτικό κεκτημένο πρέπει σταδιακά να υποστούν προσαρμογές ή/και να καταργηθούν.

3.2. Καινοτομία

Εκπαίδευση, κατάρτιση και νεολαία

Πρέπει να καταβληθούν προσπάθειες προκειμένου να εξασφαλιστεί ότι θα πραγματοποιηθούν σημαντικές επενδύσεις για τη μεταρρύθμιση των προγραμμάτων σπουδών, την κατάρτιση των εκπαιδευτικών, τη σύνταξη εγχειριδίων και την απόκτηση εξοπλισμού και κτιριακών εγκαταστάσεων. Η πολιτική στον τομέα της επαγγελματικής κατάρτισης αποσκοπεί στην άνοδο του γενικότερου επιπέδου της κατάρτισης και στη βελτίωση των ικανοτήτων του εργατικού δυναμικού.

Έρευνα και τεχνολογική ανάπτυξη

Πρέπει να επέλθουν βελτιώσεις όσον αφορά την καινοτομία στην οικονομία, καθώς και τους δεσμούς μεταξύ των ερευνητικών ιδρυμάτων, της βιομηχανίας και των μικρών και μεσαίων επιχειρήσεων.

Τηλεπικοινωνίες

Απαιτούνται ουσιαστικές αλλαγές στη νομοθεσία, προκειμένου η Εσθονία να συμμορφωθεί με τις ευρωπαϊκές οδηγίες, ιδίως όσον αφορά την ανεξαρτησία της αρμόδιας για τη θέσπιση ρυθμιστικών πράξεων αρχής. Συγχρόνως, το κεκτημένο απαιτεί πλέον από τις κυβερνήσεις να εξασφαλίζουν ότι παρέχονται παντού σύγχρονες υπηρεσίες τηλεφωνίας σε προσιτές τιμές. Για την εκπλήρωση αυτής της υποχρέωσης θα χρειαστεί να πραγματοποιηθούν σημαντικές επενδύσεις στο σύστημα.

Οπτικοακουστικός τομέας

Η ισχύουσα νομοθεσία πρέπει να τροποποιηθεί, ιδίως όσον αφορά τα ζητήματα της ελεύθερης λήψης των εκπομπών, της προώθησης των ευρωπαϊκών έργων, της ρύθμισης θεμάτων διαφήμισης και της προστασίας των ανηλίκων.

3.3. Οικονομικές και φορολογικές υποθέσεις

Οικονομική και νομισματική ένωση

Οι εν εξελίξει μεταρρυθμιστικές προσπάθειες όσον αφορά τη νομισματική πολιτική χρειάζεται να συνεχιστούν, με σκοπό κυρίως τη μείωση του πληθωρισμού. Η αναδίαρθρωση του χρηματοπιστωτικού τομέα πρέπει να ολοκληρωθεί.

Φορολογία

Χρειάζεται να επέλθουν σημαντικές προσαρμογές, προκειμένου να εναρμονισθεί η νομοθεσία περί ΦΠΑ με τις αντίστοιχες κοινοτικές απαιτήσεις, και να καταστεί η εφαρμογή της συνεπής και λιγότερο γενική.

Απαιτείται να καταβληθούν ιδιαίτερες προσπάθειες όσον αφορά το πεδίο εφαρμογής των εξαιρέσεων από τον ΦΠΑ και το σύστημα επιστροφής του ΦΠΑ του εφαρμόζεται έναντι των υποκείμενων σε φόρο αλλοδαπών.

Στον τομέα των ειδικών φόρων κατανάλωσης χρειάζεται να αποδοθεί ιδιαίτερη σημασία στη θέσπιση συστήματος αποθηκών για την κυκλοφορία των εμπορευμάτων υπό καθεστώς αναστολής δασμών. Η διάρθρωση των φόρων και το ύψος των ειδικών φόρων κατανάλωσης χρειάζεται να εναρμονιστεί με το κοινοτικό πρότυπο.

Στατιστικές

Χρειάζεται να καταβληθούν προσπάθειες προκειμένου να βελτιωθεί η ποιότητα, η πληρότητα και η χρονική σκοπιμότητα των επίσημων στατιστικών, ιδίως όσον αφορά τις στατιστικές των επιχειρήσεων, τη σύσταση μητρώου επιχειρήσεων, τους βραχυπρόθεσμους οικονομικούς δείκτες, τις στατιστικές εισροών/εκροών και τις γεωργικές στατιστικές.

3.4. Τομεακές πολιτικές

Βιομηχανία

Για να βελτιωθεί η ανταγωνιστικότητα, πρέπει να καταβληθούν περαιτέρω προσπάθειες για τη χάραξη πολιτικών που αποβλέπουν στην προώθηση ανοικτών και ανταγωνιστικών αγορών και την ενσωμάτωση των μέσων που συναποτελούν τη βιομηχανική πολιτική της Ευρωπαϊκης Κοινότητας, τα οποία αφορούν τόσο τη λειτουργία των αγορών (προδιαγραφές προϊόντων και πρόσβαση στην αγορά, εμπορική πολιτική, κρατικές ενισχύσεις και πολιτική ανταγωνισμού) όσο και τα μέτρα που συνδέονται με την ικανότητα της βιομηχανίας να προσαρμόζεται στις αλλαγές (σταθερό μακροοικονομικό περιβάλλον, τεχνολογία, κατάρτιση κ.λπ.).

Γεωργία

Πρέπει να καταβληθούν ουσιαστικές προσπάθειες, προκειμένου να διασφαλιστεί η εναρμόνιση της νομοθεσίας με τις απαιτήσεις της Ευρωπαϊκής Ένωσης. Όσον αφορά τις απαιτήσεις στον κτηνιατρικό και φυτοϋγειονομικό τομέα, ιδιαίτερη προσοχή πρέπει να αποδοθεί στην αναβάθμιση των εγκαταστάσεων και των μεθόδων επιθεώρησης και ελέχου, με στόχο την προστασία των εξωτερικών συνόρων της Ευρωπαϊκής Ένωσης. Οι διοικητικές διαρθρώσεις πρέπει να ενισχυθούν ώστε να διασφαλίζεται η εφαρμογή και η επιβολή των μέσων που προβλέπει η κοινή γεωργική πολιτική, συμπεριλαμβανομένων των ρυθμίσεων εισαγωγής. Ο τομέας των γεωργικών ειδών διατροφής χρειάζεται περαιτέρω αναδιάρθρωση, προκειμένου να διασφαλιστεί η ανταγωνιστική ικανότητά του.

Αλιεία

Η διαχείριση της αλιείας πρέπει να ενισχυθεί, ώστε να διασφαλιστεί η αποτελεσματική εφαρμογή της κοινής αλιευτικής πολιτικής, ιδίως όσον αφορά τη διαφύλαξη και τη διαχείριση των πόρων, την εφαρμογή συστήματος παρακολούθησης και ελέγχου, τη διαχείριση της κοινής οργάνωσης της αγοράς στον τομέα της αλιείας και της υδατοκαλλιέργειας, την εφαρμογή διαρθρωτικής πολιτικής στον τομέα της αλιείας και της υδατοκαλλιέργειας, την τήρηση νηολογίου αλιευτικών σκαφών, τη συλλογή στατιστικών στοιχείων καθώς και την εφαρμογή της κοινοτικής αλιευτικής πολιτικής στον τομέα της προστασίας του περιβάλλοντος.

Ενέργεια

Οι σημερινές προσπάθειες χρειάζεται να εντατικοποιηθούν ιδίως όσον αφορά την εναρμόνιση των νομοθεσιών, την προσαρμογή των μονοπωλίων, συμπεριλαμβανομένων των θεμάτων εισαγωγής και εξαγωγής ενέργειας, την πρόσβαση στα δίκτυα, την τιμολόγηση της ενέργειας και τις κρατικές παρεμβάσεις. Ιδιαίτερη προσοχή πρέπει να αποδοθεί στην αναδιάρθρωση του τομέα των πετρελαιοφόρων σχιστολίθων, καθώς και στον βαθμό ενεργειακής απόδοσης, στις περιβαλλοντικές προδιαγραφές και στην ετοιμότητα αντιμετώπισης έκτακτων περιστατικών, συμπεριλαμβανομένης της υποχρεωτικής σύστασης αποθεμάτων πετρελαίου.

Μεταφορές

Πρέπει να καταβληθούν προσπάθειες, προκειμένου να διασφαλιστεί η θέσπιση της απαραίτητης νομοθεσίας και η αποτελεσματική εφαρμογή της στον τομέα των οδικών μεταφορών (πρόσβαση στον τομέα, βάρος και διαστάσεις οχημάτων, κανόνες ασφαλείας), των θαλάσσιων μεταφορών (ασφάλεια) και των αεροπορικών μεταφορών. Στον τομέα των σιδηροδρόμων χρειάζεται να διασφαλιστεί η δημοσιονομική διαφάνεια. Πρέπει να ληφθούν μέτρα για τη μελλοντική επέκταση των διευρωπαϊκών δικτύων. Οι οργανισμοί ελέγχου, ιδίως όσον αφορά την ασφάλεια μεταφορών, πρέπει να ενισχυθούν. Σε εθνικό επίπεδο υπάρχει ανάγκη χάραξης συγκεκριμένης στρατηγικής για την ανάπτυξη και τη χρηματοδότηση της υποδομής μεταφορών.

Μικρές και μεσαίες επιχειρήσεις

Χρειάζεται να ληφθούν μέτρα για τη λεπτομερέστερη διαμόρφωση συνεκτικότερης πολιτικής στον τομέα των μικρών και μεσαίων επιχειρήσεων (ΜΜΕ), για την απλούστευση του νομοθετικού και διοικητικού πλαισίου ώστε να καταστεί φιλικότερο για τις ΜΜΕ, για την ενίσχυση των βοηθητικών υποδομών, για τη βελτίωση του φορολογικού πλαισίου και τη διευκόλυνση της πρόσβασης των ΜΜΕ στις πηγές χρηματοδότησης.

3.5. Οικονομική και κοινωνική συνοχή

Απασχόληση και κοινωνικές υποθέσεις

Η νομοθεσία πρέπει να εναρμονιστεί με τις απαιτήσεις της Ευρωπαϊκής Ένωσης σε τομείς όπως η υγιεινή και ασφάλεια στον χώρο εργασίας, η εργατική νομοθεσία και η ισότητα ευκαιριών. Πρέπει να συνεχιστούν οι κοινωνικές μεταρρυθμίσεις και να αυξηθούν σημαντικά οι επενδύσεις στο σύστημα δημόσιας υγείας. Πρέπει να χαραχθεί ενεργός πολιτική στον τομέα της αγοράς εργασίας και να επανεξεταστεί από κοινού στο πλαίσιο της προετοιμασίας για τη συμμετοχή στο συντονισμό σε επίπεδο Ευρωπαϊκής Ένωσης. Υπάρχει ανάγκη περαιτέρω ανάπτυξης ενεργού, αυτόνομου κοινωνικού διαλόγου και κοινωνικής προστασίας. Οι διοικητικές διαρθρώσεις πρέπει να ενισχυθούν, ώστε να διασφαλίζουν την αποτελεσματική εφαρμογή της νομοθεσίας.

Περιφερειακή πολιτική και συνοχή

Πρέπει να θεσπιστεί διαφοροποιημένη αναπτυξιακή πολιτική την αντιμετώπιση των περιφερειακών ανισοτήτων και να συσταθούν οι κατάλληλες διοικητικές και δημοσιονομικές διαρθρώσεις που απαιτούνται για τη διαχείριση ολοκληρωμένων διαρθρωτικών ενεργειών της Ευρωπαϊκής Κοινότητας, μετά την προσχώρηση.

3.6. Ποιότητα ζωής και περιβάλλον

Περιβάλλον

Πρέπει να ληφθούν μέτρα για τη διασφάλιση της πλήρους μεταφοράς στο εθνικό δίκαιο του κοινοτικού κεκτημένου στον τομέα του περιβάλλοντος, καθώς και να επιτευχθεί ουσιαστική πρόοδος όσον αφορά την πραγματική συμμόρφωση προς αυτό. Ιδιαίτερη προσπάθεια πρέπει να καταβληθεί, προκειμένου να επιτευχθεί πλήρης συμβατότητα με τους κανόνες της Ευρωπαϊκής Ένωσης όσον αφορά τη νομοθεσία για τα απόβλητα, τα ύδατα και τη φύση, και να διασφαλισθεί η μεταφορά στο εθνικό δίκαιο των οδηγιών πλαισίων σχετικά με την ποιότητα της ατμόσφαιρας, με τα απόβλητα, με τη διαχείριση των υδάτων, καθώς και της οδηγίας σχετικά με την ολοκληρωμένη πρόληψη και έλεγχο της ρύπανσης. Οι επενδύσεις πρέπει να αυξηθούν, ιδίως όσον αφορά τις μεγάλου μεγέθους εγκαταστάσεις καύσης, τον τομέα των υδάτων, τη βιομηχανία, τη ρύπανση της ατμόσφαιρας των πόλεων, τη διάθεση των στερεών και επικίνδυνων αποβλήτων και τη διαχείριση των αστικών λυμάτων. Σημαντική προσπάθεια πρέπει να καταβληθεί για την ανάπτυξη κατάλληλων διαρθρώσεων εφαρμογής και επιβολής της νομοθεσίας. Η κοινή γνώμη πρέπει να ευαισθητοποιηθεί σε θέματα περιβάλλοντος. Η κατάσταση όσον αφορά τα πυρηνικά απόβλητα στην πρώην σοβιετική ναυτική βάση υποβρυχίων Paldiski πρέπει να παρακολουθείται στενά.

Προστασία των καταναλωτών

Η νομοθεσία της Εσθονίας πρέπει να τροποποιηθεί σε τομείς όπως η προστασία των οικονομικών συμφερόντων, οι πωλήσεις εκτός εμπορικών εγκαταστάσεων, οι πωλήσεις εξ αποστάσεως, τα οργανωμένα ταξίδια, η ιδιοκτησία υπό καθεστώς χρονομεριστικής μίσθωσης, οι αθέμιτοι όροι σε συμβάσεις καταναλωτή, η παραπλανητική διαφήμιση, η αναγραφή των τιμών, η καταναλωτική πίστη και η ασφάλεια των προϊόντων. Θα χρειασθεί να αναπτυχθεί ένα ισχυρό και ανεξάρτητο κίνημα καταναλωτών, με τη στήριξη των κρατικών αρχών.

3.7. Δικαιοσύνη και εσωτερικές υποθέσεις

Χρειάζεται να καλυφθούν ορισμένα σημαντικά νομοθετικά κενά. Είναι απαραίτητο να βελτιωθεί το επίπεδο εκπαίδευσης και εμπειρίας των νομικών και των υπηρεσιών που ασχολούνται με θέματα προσφύγων και αιτούντων άσυλο. Πρέπει να συνεσχιστεί η πρόοδος όσον αφορά τη διαχείριση και τον έλεγχο των συνόρων. Η αποτελεσματική εφαρμογή της σύμβασης της Γενεύης και του πρωτοκόλλου του 1967, καθώς και του νόμου περί προσφύγων πρέπει να διασφαλιστεί. Η καταπολέμηση κατά του οργανωμένου εγκλήματος πρέπει να ενταθεί σε τομείς όπως η διακίνηση ναρκωτικών, η νομιμοποίηση παράνομων προσόδων, η κλοπή αυτοκινήτων, οι υπηρεσίες ασφαλείας και η απάτη. Η νομοθεσία και τα συστήματα για την καταπολέμηση των ναρκωτικών χρειάζονται περαιτέρω ενίσχυση. Είναι απαραίτητο να κυρωθούν οι διεθνείς συμβάσεις στον τομέα της ΔΕΥ. Ιδιαίτερη σημασία πρέπει να αποδοθεί στην εξασφάλιση των απαραίτητων χρηματοδοτικών πόρων και του ανθρώπινου δυναμικού για τη θεσμική ανάπτυξη.

3.8. Εξωτερικές πολιτικές

Εμπόριο και διεθνείς οικονομικές σχέσεις

Πρέπει να πραγματοποιηθεί η κατάλληλη προεργασία για την εφαρμογή, αμέσως μετά την προσχώρηση, των διαφόρων συμφωνιών συνεργασίας και προτιμησιακών συμφωνιών που έχει συνάψει η Κοινότητα, των υποχρεώσεων που έχει αναλάβει στο πλαίσιο της εμπορικής πολιτικής της σε διμερές και πολυμερές επίπεδο, καθώς και των αυτόνομων μέσων εμπορικής άμυνας που αυτή διαθέτει. Συγχρόνως, πρέπει να καταργηθεί η εθνική νομοθεσία σε αυτόν τον τομέα. Η Εσθονία οφείλει να επιδιώξει τη συμμετοχή της στα καθεστώτα αποφυγής της διάδοσης.

Ανάπτυξη

Πρέπει να πραγματοποιηθεί η κατάλληλη προεργασία για την εφαρμογή, αμέσως μετά την προσχώρηση, του εμπορικού καθεστώτος που προβλέπει η σύμβαση του Λομέ για τα κράτη ΑΚΕ και για τη συμμετοχή της Εσθονίας, από κοινού με τα άλλα κράτη μέλη, στη χρηματοδότηση του Ευρωπαϊκού Ταμείου Ανάπτυξης.

Τελωνειά

Η τελωνειακή νομοθεσία πρέπει να εναρμονιστεί με την αντίστοιχη κοινοτική νομοθεσία. Η Εσθονία οφείλει να εναρμονίσει τη διάρθρωση των δασμών της, ώστε να συμβαδίζει με το κοινό δασμολόγιο. Η οργάνωση και τα καθήκοντα του προσωπικού πρέπει να συμβαδίζουν με αυτά μιας σύγχρονης τελωνειακής διοίκησης. Χρειάζεται να καταβληθούν προσπάθειες για την εγκατάσταση συστημάτων μηχανοργάνωσης με σκοπό την πλήρη συμμετοχή της Εσθονίας στην τελωνειακή ένωση και την εσωτερική αγορά.

Ιδιαίτερη σημασία πρέπει να αποδοθεί στην προετοιμασία των τελωνειακών υπηρεσιών για τη διεκπεραίωση όλων των οικονομικών τελωνειακών καθεστώτων και την εφαρμογή του συστήματος δασμολογικών αναστολών, καθώς και για τη διαχείριση των δασμολογικών ποσοστώσεων και ανώτατων ορίων.

Κατά τον στρατηγικό σχεδιασμό πρέπει να ληφθεί υπόψη η ανάγκη ενίσχυσης των συνοριακών σταθμών ελέγχου κατά μήκος των εξωτερικών συνόρων της Εσθονίας, κατά την προσχώρηση, με χώρες εκτός των κρατών μελών της Ευρωπαϊκής Ένωσης.

3.9. Δημοσιονομικά θέματα

Χρειάζεται να συσταθούν οι απαραίτητοι μηχανισμοί δημοσιονομικής διαχείρισης και ελέγχου, με σκοπό την ικανοποιητική εφαρμογή των κοινοτικών πολιτικών. Θα απαιτηθεί η σύσταση υπηρεσίας καταπολέμησης της απάτης για την προστασία των δημοσιονομικών συμφερόντων της Ευρωπαϊκής Κοινότητας. Το ισχύον σύστημα λογιστικού ελέγχου, όπως άλλωστε και το σύστημα τελωνείων, πρέπει να τροποποιηθούν, ώστε να διασφαλίζεται η αποτελεσματική διαχείριση του συστήματος «ιδίων πόρων». Η αξιοπιστία των εθνικών λογαριασμών πρέπει να διασφαλιστεί, προκειμένου να υπολογιστούν με ακρίβεια οι πόροι από το ΑΕΠ.

4. Ικανότητα της διοίκησης να εφαρμόσει το κεκτημένο

Για να διασφαλιστεί η αποτελεσματική εφαρμογή και η επιβολή του κεκτημένου, απαιτούνται σημαντικές μεταρρυθμιστικές προσπάθειες, με στόχο την ενίσχυση των διοικητικών διαρθρώσεων της Εσθονίας ουσιαστικά στο σύνολο των τομέων που συνδέονται με την Ευρωπαϊκή Ένωση. Ιδιαίτερη προσπάθεια πρέπει να καταβληθεί για την ενίσχυση των αρχών που είναι επιφορτισμένες με την ορθή εφαρμογή των κοινοτικών απαιτήσεων όσον αφορά την εσωτερική αγορά, καθώς και των τελωνειακών αρχών. Οι αρχές που είναι αρμόδιες για την έκδοση ρυθμιστικών πράξεων και οι οργανισμοί εποπτείας πρέπει να ενισχυθούν σε τομείς όπως ο ανταγωνισμός, τα χρεόγραφα, οι ασφαλίσεις, οι τράπεζες, η νομιμοποίηση παράνομων προσόδων, οι κρατικές προμήθειες, η προστασία των καταναλωτών, η ασφάλεια των μεταφορών, οι κτηνιατρικοί και φυτοϋγειονομικοί έλεγχοι και ο έλεγχος των τροφίμων, καθώς και στους τομείς της τυποποίησης και πιστοποίησης, και της επιθεώρησης εργασίας.

Αυξημένες προσπάθειες πρέπει να καταβληθούν για την αρτιότερη κατάρτιση του προσωπικού σε θέματα Ευρωπαϊκής Ένωσης και, εν γένει, αποτελεσματικής δημόσιας διοίκησης. Αυτό το σημείο πρέπει να περιλαμβάνει τη χάραξη συνολικής εθνικής στρατηγικής για την κατάρτιση των δημοσίων υπαλλήλων.

Το δικαστικό σύστημα πρέπει επίσης να ενισχυθεί όσον αφορά τους πόρους και τη σχετική εμπειρία. Πρέπει να επιτευχθεί συνολική αναβάθμιση των δικαστικών, ιδίως σε θέματα Ευρωπαϊκής Ένωσης.